911. Untuk pekan atau bandar mana?
- Calgary, Alberta. - Ambulans, polis atau bomba?
Oh, Tuhanku, kesemuanya.
Okey, beritahu saya apa yang berlaku.
Saya tak tahu dan saya baru pulang,
saya temui isteri di tingkat bawah dan darah di merata tempat.
- Oh, Tuhanku. - Encik bersama diakah sekarang?
Saya tak tahu.
Dia masih sedarkah?
Saya tak tahu.
Dia masih bernafaskah?
Oh, Tuhanku.
Dia masih bernafaskah?
Sebentar.
Banyaknya darah.
Sayang.
Tidak, tubuhnya sejuk!
Tidak.
Saya akan hantar bantuan. Saya akan hantar orang untuk membantu.
Oh, Tuhanku!
SELAMAT DATANG
26 OKTOBER 2015 ISNIN
Polis Calgary. Apa alamatnya?
Hai, EMS di sini.
Sila bantu kami, untuk kematian luar hospital.
Menurut pemanggil tubuh pesakit sejuk.
Tak sedar, tak bernafas, darah merata.
Apa namanya?
Nama keluarga, Antoni.
- Okey. - Nama pertama, Amanda.
Perkhidmatan Polis Calgary dapat tahu tentang kematian Amanda
melalui panggilan 911 yang dibuat oleh suaminya Lee Antoni.
Lee dan Amanda tinggal dalam komuniti Castleridge,
yang terletak di timur laut Calgary di Kanada.
237, Keutamaan 2, EMS berada di tempat kejadian
kata mereka, akan bersama seseorang yang tak keruan.
Si suami yang membuat panggilan. Dia pastinya kegila-gilaan.
Juga ada seekor anjing besar di belakang rumah, untuk pengetahuan kamu.
Baiklah, terima kasih.
Saya sarjan daerah pada hari itu,
bermakna saya menjadi penyelia rondaan.
Saya bertanggungjawab ke atas semua pegawai peronda di kawasan ini.
Kebetulan saya berada tak begitu jauh,
jadi saya pegawai polis pertama tiba di tempat kejadian.
POLIS CALGARY
Apabila saya di tempat kejadian,
terdapat seorang lelaki yang saya kenali sebagai Lee di anjung depan.
Semasa menghampiri pintu depan, saya melihat Lee sedang menggeletar.
Dia benar-benar kelihatan susah hati.
Dia hanya mampu berkata, "Dia di ruang bawah tanah."
Jadi saya menuju ke arah tangga.
Saya melihat ke bawah.
Seperkara yang ketara sekali,
ialah sebuah tabung yang separa pecah.
Ia terpahat di fikiran saya.
Kemudian, saya mula menuruni tangga.
Apabila saya di ruang bawah tanah, perkara yang mengejutkan saya
ialah jumlah darah di atas lantai.
GAMBAR BUKTI
Saya melihat Amanda terbaring di atas lantai.
Saya tak periksa dengan teliti.
tapi dia kelihatan mengalami kecederaan kepala yang agak teruk.
Dia pastinya telah dipukul oleh sesuatu
yang menyebabkan kecederaan teruk pada bahagian kanan mukanya
dan pada tengkoraknya, di bahagian atas matanya.
Saya naik ke atas semula
dan membantu unit bantuan mengosongkan rumah,
dan mengarahkan pegawai yang tiba seterusnya
untuk menemani si suami.
Saya tak pasti apa yang telah berlaku
atau tahap penglibatannya pada ketika itu.
Ia tempat kejadian paling berdarah yang saya pernah lihat.
Sejujurnya, ia mengerikan.
Selamat tengah hari. Polis meneruskan penyiasatan
suatu kematian yang mencurigakan di timur laut bandar.
Tiada penahanan dilakukan, tetapi polis sedang menyoal siasat lelaki
yang menghubungi polis ke tempat kejadian.
Perkara yang ditemui di dalam rumah
yang membuatkan mereka percaya ia kematian mencurigakan.
Pada permulaan mana-mana siasatan baharu, sebuah bilik tindakan disediakan,
yang berfungsi sebagai sebuah pusat operasi pengumpulan maklumat,
dan kami melalui proses
memahami dan mentafsir tempat kejadian,
dalam usaha menentukan perkara yang berlaku kepada Amanda.
Amanda Antoni seorang wanita berusia 31 tahun,
ditemui terbaring mati pada Isnin, 26 Oktober 2015.
Apabila respons perubatan dan pegawai polis tiba,
mereka mendapati bahawa si mati dalam keadaan rigor mortis
di ruang bawah tanah kediamannya,
yang mungkin mencadangkan kematian berlaku pada hari Ahad.
GAMBAR BUKTI
Tidak terdapat tanda-tanda berlakunya rompakan,
atau ia bermotifkan rompakan, atau terdapat pecah masuk,
atau apa-apa barang dialihkan atau hilang dari rumah.
Sebuah kerusi ditemui telah diterbalikkan,
dan kami dapat tahu apabila Lee masuk ke rumah,
dia menemui telefon Amanda di atas lantai ruang makan.
Telefon berkeadaan rosak dan skrin telefon retak.
Telefon dan kerusi yang terbalik
menandakan berlakunya pergelutan,
sesuatu perbalahan ganas berlaku di dalam rumah.
Dalam kes Amanda, setakat itu kami pasti
bahawa kematiannya bukan kematian biasa.
Kami juga tahu setakat itu bahawa tiada tanda-tanda
yang ia kes bunuh diri.
GAMBAR BUKTI
Jelas sekali
bahawa sesuatu keganasan telah berlaku di ruang bawah tanah tersebut.
Amanda berlumuran darah. Bajunya dipenuhi darah.
Terdapat darah pada dinding.
Amanda mengalami lebam-lebam di banyak tempat,
dan kelihatan seperti telah dipukul.
Tidak syak lagi yang ia kes homisid.
GARISAN POLIS DILARANG MASUK
Seperkara lagi yang penting
ialah terdapat satu senjata ditinggalkan oleh pesalah di tempat kejadian.
Tabung seramik di belebas menuju ke bawah tangga.
Bahagian depannya pecah.
Kita dapat melihat banyak serpihan bahagian depan tabung yang pecah itu,
berselerakan di tangga.
Serpihan seramik daripada tabung tersebut
tertanam di dahi Amanda.
Saya percaya ia senjata yang digunakan oleh seorang pesalah
untuk mengakibatkan kecederaan yang dialami.
Seperkara lagi yang mengganggu saya
ialah hakikat bahawa Amanda separuh berpakaian,
dan seluarnya telah ditarik ke bawah melewati sedikit bahagian punggung.
Keadaan dia ditemui di atas lantai,
kelihatan seperti dia seorang mangsa serangan seksual,
dan dalam berlakunya serangan tersebut, dia dibunuh.
40 BATU UTARA CALGARY
Saya bersendirian di rumah dan Lee menelefon.
Dia cuma berkata, "Amanda dah mati."
Dan... itulah permulaanya.
Saya baru saja tiba di rumah dan telefon saya berdering, mak saya menelefon.
Mak berkata, "Lee pulang ke rumah,
jumpa Amanda di bawah tangga dan dia tak bergerak."
Itu saja maklumat yang saya terima.
Lee menghubungi saya, penuh cemas, dan berkata Amanda sudah tiada.
Saya tidak fikir ia benar-benar berlaku.
Saya masuk ke dalam kereta
dan memandu selaju mungkin kerana saya tidak tahu apa yang sedang berlaku.
Ketika itulah mereka secara rasminya memberitahu kami sesuatu telah berlaku
dan Amanda telah meninggal dunia.
- Saya akan tunjukkan. - Ya.
Lihat jika awak dapat temui apa-apa yang mencurigakan padanya.
Kami jumpa resipi padanya.
Resipi strudel nenek.
Amanda anak bongsu dalam keluarga ini.
Saya anak sulung daripada tiga adik-beradik,
dan adik lelaki saya setahun setengah lebih muda daripada saya.
Amanda 13 tahun lebih muda daripada saya.
Kami ibu bapa angkat,
dan dia hadir ke rumah kami semasa bayi, pada usia dua bulan.
Dia memiliki sepasang mata biru cantik.
Kita akan serta-merta jatuh cinta apabila melihat bayi tersebut.
Dia menawan hati kami.
Saya dan Allen menghabiskan banyak masa menjaganya,
menghiburkannya,
menjadi abang-abang yang baik.
Dia akan tertidur di dada saya semasa kami menonton Flintstones,
dia comel dan menawan dan dia seorang perempuan dan bukan lelaki.
Jadi, ia sesuatu yang baharu kepada keluarga kami.
Ketika umurnya 14 bulan, kami mengambilnya
menjadi sebahagian daripada keluarga.
Mulai hari itu, dia salah seorang daripada keluarga kami.
Ia agak mengujakan untuk melihat perkembangan
dan pematangan personalitinya.
Dia suka mengusik dan bergurau.
Oh, Tuhanku.
Itulah yang dipanggil rambut!
Dia sukakan kucing, dia sukakan anjing.
Jika boleh, dia teringin hendak membawa pulang semua haiwan terbiar.
Hatinya baik,
dan dia sukakan semua orang.
Umurnya kira-kira 20 tahun semasa dia meninggalkan rumah dan bertemu Lee.
Seorang kawan bersama yang memperkenalkan Amanda dan Lee antara satu sama lain.
Tidak lama selepas itu, mereka mendiami apartmen bersama,
dan berkahwin beberapa tahun kemudian.
Mulai hari ini, saya pilih awak menjadi isteri saya.
Wajahnya berseri-seri apabila mereka bersama.
Mereka sering berseronok bersama. Penuh gelak ketawa.
Pada awal pertemuan mereka, Lee seorang yang sedikit liar.
Banyak berparti dan sebagainya.
Amanda pernah datang beberapa kali berjumpa saya sepanjang hubungan mereka,
saya rasa boleh dikatakan dia sedikit kecewa.
Pada masa kematiannya, Amanda memiliki perniagaan sendiri,
kerja mengemas rumah.
Banyak perkara yang dia perlu uruskan, banyak bil, perkara seumpamanya,
semasa Lee tidak bekerja.
Amanda menyara Lee.
Lee sering melompat-lompat kerja.
Dia akan dipecat dan Amanda...
ia mengecewakannya kerana Lee tidak bekerja.
Saya sukakan Lee, tapi ada masa-masanya bila hati Amanda terluka
kerana mereka bertengkar atau apa-apa saja, ia menggusarkan saya.
Ia amat menggusarkan saya.
- Duduk di sini. - Baiklah.
Apabila saya masuk ke bilik temu bual di balai polis,
dia beritahu kami yang Amanda sudah tiada dan saya bertanya apa yang berlaku.
Dia berkata, "Terlalu awal untuk membuat kesimpulan, tapi ia mencurigakan."
Soalan saya seterusnya, "Mana Lee?"
Awak tahu bagaimana keadaan Lee?
Tidak tahu. Saya tiada apa-apa...
Saya tak tahu tentang perkara itu.
Agaknya apa keadaannya ...
Sebahagian daripada saya mengatakan, "Pastikan kalian menyoalsiasatnya,
manalah tahu jika dia ada kena-mengena dalam hal ini."
Ia berkenaan adik saya. Tidak salah, bukan?
Bagaimana hubungan Lee dan Amanda?
Ada sesuatu yang tidak kena tentang Lee, sebagai abang?
Ya...
Segala-galanya kabur pada hari itu.
Jadi adik awak, dia dipanggil Amandakah? Itu nama panggilannya?
Saya tak berapa ingat akan temu bual itu.
Saya memang ada ketidakpastian tentang Lee.
- Saya rasa Lee cintakannya. - Ya.
- Tapi saya tak 100% percayakannya. - Okey.
Saya tak maksudkan bahawa dia yang melakukannya, tetapi...
- Saya fikir dia amat terburu-buru... - Okey.
- Mungkin, mengambil kira keberangannya. - Okey.
Sang suami ibarat isyarat suar apabila sang isteri ditemui mati.
Jika awak ingin ke bilik air atau sesuatu,
awak boleh ketuk pintu dan kami akan datang, okey?
Dia individu yang menemui Amanda tidak bernyawa
dan elemen utama bagi mencari orang yang bertanggungjawab atas kematian Amanda.
- Ketuk pintu jika awak perlukan apa-apa. - Terima kasih.
Pada awal siasatan, Lee Antoni sentiasa disifatkan
sebagai seorang suami yang tidak keruan dan berputus asa.
Awak ada kena-mengena dengan kematian Amanda?
Tidak, tuan.
Dalam temu bual pertama, Lee memberitahu dia meninggalkan rumah pada hari Jumaat.
Dia pergi ke Saskatchewan.
Dia ke sana bersama ibunya untuk
membantu menguruskan harta peninggalan seorang ayah yang meninggal setahun lalu.
Pulang pada hari Isnin
dan mendapati kematian isterinya.
Menurut Lee, sepanjang hubungan mereka,
Lee dan Amanda tidak pernah berpisah walau semalaman.
Jadi, untuk dia berada berjauhan pada hujung minggu tersebut,
apakah kebarangkalian statistiknya
untuk perkara ini berlaku pada hujung minggu sama dia tiada di rumah?
1H7-4, BILIK TEMU BUAL KECIL PERKHIDMATAN SIASATAN
Awak terlibat dalam kes inikah, Lee?
Tidak, saya tidak terlibat.
- Sebab saya akan tahu jika awak terlibat. - Ya. Teruskan siasatan awak.
Saya di rumah mak saya sepanjang hujung minggu.
Sebaik saja kami tahu yang dia telah memandu ke Saskatchewan,
dua orang penyiasat telah dihantar untuk pergi mengikuti laluannya
dan mengumpul video daripada stesen minyak yang menurutnya dia kunjungi.
Kami memperoleh video yang sememangnya mengesahkan
Lee berada di Saskatchewan ketika kematian Amanda.
Awak tahu siapa yang melakukannya?
Tidak. Saya ingin tahu apa yang berlaku.
Saya juga begitu.
Saya jamin kita akan tahu akhirnya. Okey?
Kami ada mempertimbangkan kemungkinan
yang Lee mungkin mengupah seseorang untuk membunuh Amanda,
tapi tiada bukti ditemui
yang mencadangkan bahawa Lee berhubung dengan seseorang
atau terdapat apa-apa rancangan
yang semasa dia tiada di rumah
bahawa seseorang akan pergi ke rumahnya dan membunuh Amanda bagi pihaknya.
Jamie Mauracher berada di Ibu Pejabat Polis Westwind.
Jamie, polis tidak mempunyai suspek dalam tahanan.
Jadi, apa perkembangan siasatan ini?
Mereka telah menyoal siasat Lee Antoni. Mereka berkata dia memberi kerjasama.
Mereka telah mengetepikan Lee sebagai suspek.
Amanda isteri saya.
Saya jatuh cinta dengan personalitinya.
Dia seorang yang apabila dia melangkah masuk ke sebuah bilik,
semua orang akan tersenyum.
Dia sentiasa membuatkan orang lain senang.
Semasa mereka melakukan siasatan, saya tidak risau.
Mereka melakukan tugas mereka.
Pasangan sentiasa menjadi orang pertama yang disyaki. Saya terima hal tersebut.
Saya tak kisah.
Sebab apa? Saya ingin tahu perkara yang telah berlaku kepada Amanda.
Awak dan Amanda tinggal di rumah awak…
- Isteri saya. - Isteri awak.
Sebahagian besar perkara yang kami lakukan pada awal siasatan
ialah kami meneliti, dalam kes ini,
aktiviti Amanda sebelum kematiannya.
Pada hari Jumaat, awak memutuskan untuk ke Saskatchewan.
Terdapat rancangan yang Amanda dan Lee
akan pergi ke Saskatchewan bersama.
Tetapi pada saat akhir, Amanda tinggal di rumah kerana dia tak sihat.
Saya bercakap dengan Amanda pada pagi itu.
Dia tiada apa-apa rancangan.
Dia tidak berapa sihat. Dia mengalami migrain.
Amanda akan mengalami migrain.
Bukan selalu, tapi bila dia mengalaminya, ia agak teruk.
Saya rasa sakit kepalanya atau apa saja yang dia alami pada hari itu
pastinya agak teruk untuk dia tidak pergi bersama Lee.
Jadi, Amanda faham, dia kata, "Awak perlu tolong mak awak."
"Saya tak ikut
dan jumpa awak pada hari Isnin bila awak pulang."
Jadi saya bertolak pada hari Jumaat.
Itu kali terakhir saya melihatnya.
JUMAAT 11:00 PAGI LEE BERTOLAK KE SASKATCHEWAN
Tiba di rumah mak, saya hubungi Amanda.
Saya bertanya khabarnya.
Saya tanya tentang sakit kepalanya.
Dia kata, "Ia masih teruk."
Lee dan Amanda sentiasa saling berhubung
sejak meninggalkan rumah pada Jumaat.
Terdapat rekod panjang bertukar-tukar mesej teks.
Kali terakhir dia bercakap dengan Amanda ialah pada kira-kira jam tujuh
malam Sabtu.
Dia kata migrainnya semakin pulih.
Kemudian, tiba-tiba Ruby menyalak.
Amanda menyuruh Ruby diam. "Diam, Ruby" katanya.
Ruby mendengking.
Dia sedang berjalan dan saya terdengar bunyi...
Kemudian, tiba-tiba, talian terputus.
SABTU 7:06PM, LEE MENGHUBUNGI AMANDA
SABTU 7:10PM, PANGGILAN TERPUTUS
Saya kata, "Helo? Sayang?"
"Amanda?"
Tiada jawapan.
Jadi saya letak telefon, cuba sekali lagi. Ia terus ke mel suaranya.
Saya hubungi melalui talian rumah mak saya.
Tiada jawapan. Terus ke mel suara.
Apabila talian terputus, saya tak tahu nak fikir apa.
Mungkin telefonnya terjatuh.
Mungkin telefonnya mati.
Mungkin dia perlu mengecasnya semula.
Saya akan dihubungi semula.
Jadi saya tunggu sebentar. Saya hantar mesej kepadanya.
Tiada balasan.
Ahad, bangun tidur. Hantar mesej kepadanya lagi.
Saya tidak terima balasan.
Saya fikir, "Mungkin dia sibuk. Dia akan hubungi saya kemudian."
Kita tak fikirkan yang tak elok.
Tidak sama sekali,
terutamanya jika perkara seperti ini tak pernah berlaku kepada kita.
Saya fikir, "Mungkin dia keluar dengan Darrell. Mungkin dia melawat mak."
Keluarganya sangat rapat.
Jadi saya fikir mungkin dia berada di rumah Darrell.
Saya dengan mak sibuk sekali.
Kami sedang sibuk menguruskan sesuatu agar mak dapat menjual beberapa perkara.
Saya sibuk sekali.
Kemudian pada malam Ahad, saya fikir, "Saya akan masuk tidur."
"Saya akan bangun keesokan pagi, pulang ke rumah dan berinya kejutan."
AHAD 10:44AM LEE MENGHANTAR TEKS PADA AMANDA
Jadi saya bertolak pulang pada hari Isnin, kira-kira jam 8:30 pagi.
Saya cuma berhenti untuk isi minyak.
Selain itu, saya tak henti-henti memandu.
Apabila saya sampai di rumah, saya tahu pintu depan berkunci,
kerana saya perlu membukanya.
Saya masuk ke dalam rumah.
Dia tidak berada di situ.
Saya benarkan anjing keluar,
kerana saya tahu anjing saya nak buang air.
Kemudian saya putuskan, "Saya nak ke atas. Mungkin Amanda sedang tidur."
Mula-mula, saya masuk ke bilik tidur kami. Dia tiada.
Masuk ke bilik air. Dia tiada.
Saya fikir, "Di mana lagi dia boleh berada?"
Saya teringat, tempat saya belum cari lagi ialah ruang bawah tanah.
Amanda tak pernah sukakan ruang bawah tanah.
Saya tak tahu kenapa. Dia berasa seram dengan ruang bawah tanah.
Saya menuruni empat anak tangga pertama dan saya...
temui Amanda.
Dia terbaring di tengah-tengah ruang bawah tanah,
berlumuran darah.
Saya tak dapat gambarkan perasaan yang saya lalui.
Saya menjerit, "Amanda!"
Dia tak jawab. Saya memusingkan diri dan mula menggeletar.
Saya hampir menjatuhkan telefon saya.
Saya menghubungi 911.
911 berkata, "Awak tahu jika dia masih hidup?"
Saya kata, "Tidak."
Dia kata, "Boleh awak turun ke bawah dan lihat jika dia masih hidup?"
Saya tak mahu turun ke bawah.
Saya tak mahu...
Ia perkara paling sukar dan saya tak tahu cara nak melakukannya.
Semasa saya bercakap, saya menjerit.
Sebaik saja menyentuhnya, saya merasakan tubuhnya sejuk.
27 OKTOBER 2015 SEHARI SELEPAS MAYAT AMANDA DITEMUI
Autopsi oleh pejabat Ketua Pemeriksa Perubatan sedang berjalan.
Percayalah bahawa kami telah memperuntukkan sumber yang mencukupi
bagi memastikan kami melakukan siasatan lengkap dan teliti
agar pihak yang bertanggungjawab dikenal pasti dan disabitkan.
Berdasarkan pada fakta dan bukti kes ini,
kami percaya serangan terhadap Amanda
kemungkinan berlaku sekitar jam tujuh petang Sabtu.
Itulah kali terakhir yang kami tahu bahawa dia masih hidup,
kerana tiada aktiviti dalam telefonnya selepas itu.
Kami berasa amat khuatir bahawa seorang pesalah ganas
sedang berkeliaran di sekitar timur laut Calgary.
Jadi, kami amat bergantung kepada unit tempat kejadian jenayah forensik kami
untuk membantu kami mengenal pasti pesalah
melalui bukti dari tempat kejadian,
termasuk cap jari, kesan tapak kaki dan DNA pesalah.
VIDEO BUKTI
Saya seorang sarjan dalam unit,
dan saya juga seorang juruanalisis corak kesan darah.
Ia salah satu keadaan paling teruk yang pernah saya lawati,
dan saya tak pernah melawati
keadaan dengan pelbagai jenis corak dan kesan yang kelihatan.
Ini tangga untuk ke tingkat bawah.
Kemudian ini ruang bawah tanah.
Ini pula bahagian di dalam ruang bawah tanah
akan kedudukan Amanda.
Kita dapat melihat garis luar dalam lumuran darah
bila dia dipindahkan dari sini.
Saya penyiasat forensik utama,
yang bertanggungjawab memproses tempat kejadian dan menyita semua barang bukti.
Seperkara yang saya lakukan ialah mendebu pintu untuk mencari cap jari,
yang mungkin dapat membantu kami menentukan
individu yang mungkin berada dalam rumah bersama Amanda.
Saya tidak menemui apa-apa cap jari.
Pada darah, kami menemui 12 kesan.
Kebanyakannya kelihatan seperti dihasilkan oleh tapak kaki, bukannya tangan.
Satu perkara yang sangat membingungkan ialah terdapat dua kesan tapak kaki
menghadap tangga.
Ia berada di bahagian ini.
Jari kaki hampir menyentuh dasar tangga,
tapi tidak menaiki tangga.
Kita juga dapat melihat dua selipar di dasar tangga.
Amanda pastinya memakai selipar,
atau saya menganggap dia memakai selipar ketika kejadian ini berlaku.
Saya rasa perkara paling membingungkan saya
ialah saya tidak menemui apa-apa kesan tapak kasut.
Kesan yang kami temui cuma
kesan tapak kaki berkaki ayam.
Tapi di bahagian ini, terdapat kesan sapuan,
sapuan ke depan dan ke belakang pada lumuran darah.
Saya fikir, "Okey, seseorang menyembunyikan kesan tapak kasut
untuk meninggalkan tempat kejadian tanpa dapat dikesan.
Tiada luka pertahanan yang jelas pada tubuhnya.
Walau begitu, Amanda mengalami beberapa kesan lebam.
Selalunya dalam jenayah ganas,
pesalah juga akan mengalami kecederaan yang berdarah.
Biasanya bila mereka bergerak-gerak di sekitar atau meninggalkan kejadian,
mereka juga akan menitiskan darah.
Di grid nombor tujuh, terdapat kesan darah coklat gelap jelas.
Apabila kita menemui corak titisan kesan darah seperti ini,
membuatkan saya terus terfikir, "Okey, mungkin ini pesalah kita
menitiskan darah di bahagian ini."
Sapuan darah diambil dan dihantar ke makmal untuk analisis DNA.
Jadi sementara kami menunggu keputusan makmal jenayah,
kami perlu menumpukan perhatian kepada pencarian apa-apa petunjuk lain
yang boleh membantu kami mengenal pasti pesalah.
VIDEO BUKTI
Tiada tanda pecah masuk.
Jadi, sesiapa saja pesalahnya
sama ada memasuki kediaman dengan memiliki kunci atau menggunakan kunci,
atau memasuki rumah melalui pintu belakang yang tidak berkunci.
Apa yang membingungkan saya ialah pintu belakang.
Saya tak henti-henti memikirkan tentang pintu belakang,
jika ia berkunci atau tak berkunci,
kerana saya dengan bersahaja memegang tombol pintu,
membuka pintu dan membenarkan anjing keluar.
Tujuh puluh-tiga-lima, Kod Enam…
Para penyiasat meninjau kawasan dalam dan sekeliling rumah Amanda dan Lee.
Castleridge mempunyai kadar jenayah lebih tinggi
berbanding kebanyakan komuniti lain di Calgary.
Ia bukan kejiranan yang baik.
Jenayah sentiasa berlaku, kes pecah masuk, tembak-menembak.
Serangan fizikal sering berlaku.
Sentiasa terdapat kehadiran kereta polis.
Lorong ini adalah lorong yang merisaukan Amanda pada tahun 2015.
Amanda dan Lee melaporkan
terdapat individu yang memasuki laman belakang mereka
dan mencuri botol dan tin di dalam laman.
Kadangkala pagar belakang kami terbuka.
Dibiarkan terbuka, pintunya.
Kadangkala kita boleh melihat tapak kaki meredah salji.
Melalui pagar belakang ini, kita akan tiba di pintu belakang Lee dan Amanda.
Inilah pintu yang Lee tidak pasti
sama ada dia membuka kunci atau tidak semasa kepulangannya.
Terdapat ramai orang luar yang keluar masuk di kejiranan itu.
Jika mereka begitu berani masuk ke laman belakang dan mencuri,
apa lagi yang mereka mampu lakukan?
Amanda sedikit khuatir akan perkara itu.
Jelas sekali kami perlu pertimbangkan segala kemungkinan,
termasuk orang yang menghendap.
Seseorang yang mengekorinya pulang pada satu-satu masa tertentu,
dan menggunakan peluang apabila Lee tiada di rumah
sebagai peluang mereka untuk menyerang.
Kami dapat tahu daripada satu jiran
bahawa antara jam enam setengah dan tujuh pada malam Sabtu,
kira-kira pada masa yang sama Lee kata dia terdengar anjingnya mendengking
dan talian telefon terputus,
bahawa anjing Amanda dan Lee menyalak-nyalak.
Salakan yang menakutkan, seperti bermaksud, "Pergi dari sini".
Kita dengar salakan dari semasa ke semasa, tapi kita tak...
Ia tak sampai ke tahap kita tertanya-tanya,
kecuali pada malam itu.
Kemudian, kami terdengar jeritan dari rumah Amanda.
Kemudian jiran kami di sebelah kanan kami,
mereka kata mereka nampak seseorang berlari merentasi laman kami.
Ia menggentarkan sekali.
Ruby jarang menyalak, pastinya ada sesuatu yang menyebabkan ia menyalak.
Ruby bukan anjing yang suka menyalak tak tentu arah.
Jadi Ruby akan menyalak jika seseorang masuk ke dalam rumah.
Jika seseorang bersemuka dengan Amanda,
Amanda pastinya akan melawan.
Dia seorang yang kecil, tapi dia mampu mempertahankan dirinya.
POLIS CALGARY BANGUNAN PERKHIDMATAN SIASATAN
Okey, Linda, saya ada…
Semasa kami menjalankan siasatan,
kami menemu bual ahli keluarga dan rakan,
kami memeriksa telefon, peranti elektronik,
jurnal, diari dan seumpamanya.
Satu soalan yang kami ada,
"Adakah mungkin Amanda terlibat dalam hubungan sulit
yang bermasalah?"
Mungkinkah dia menjangkakan seseorang datang ke rumah
semasa Lee tiada?
Apabila Lee tiba di rumah dan mendapati Amanda sudah mati,
Lee perasan yang Amanda memakai
pakaian dalam atau seluar dalam yang lebih elok,
daripada yang dia biasa pakai sepanjang minggu.
Oleh itu, ia suatu perkara yang harus dipertimbangkan.
Tapi, teori tersebut segera kami singkirkan
kerana tiada apa-apa yang kami temui
yang menandakan terdapat apa-apa jenis hubungan
dengan pasangan intim lain di luar perkahwinan.
Lee dan Amanda bertengkar seperti pasangan lain,
tapi saya yakin cinta mereka tidak pernah putus.
Amanda mencintai Lee sama seperti Lee mencintai Amanda.
Amanda tidak terlibat dengan dadah atau aktiviti geng jahat,
atau apa-apa aktiviti tidak baik lain.
Jelas sekali Amanda tidak ada ramai musuh.
Tetapi semasa temu bual dengan Lee,
Lee mengenal pasti seseorang yang dia fikir boleh menjadi suspek.
Kami dipanggil semula ke balai polis
untuk mesyuarat keluarga.
Lee duduk bersama kami,
dan dia memandang saya serta Allen dan berkata,
"Saya rasa kakak saya ada kena-mengena dalam hal ini."
Kakak saya bencikan isteri saya.
Mengapa agaknya kakak awak ingin membunuh isteri awak?
Kakak saya pada masa itu terlibat dengan dadah.
Kemudian saya hubungi khidmat kanak-kanak terhadap kakak saya.
Kerana saya sayangkan anak saudara saya.
Adik saya dan Lee yang menghubungi khidmat sosial atau khidmat kanak-kanak,
dan mengambil anak saudara mereka pergi.
Kakak saya menelefon setiap hari, adakalanya hingga 20 kali sehari,
"Mana anak saya?"
Kakak saya marah sekali dengan saya.
Dia juga marah dengan Amanda.
DIA TAK PERNAH MENGHORMATI SAYA
Terdapat ugutan yang dilakukan oleh kakak Lee terhadap Amanda
Untuk adik saya berada dalam ketakutan adalah sesuatu perkara yang penting,
kerana tak banyak perkara yang boleh menakutkannya.
Saya terfikir, "Mungkinkah kakak Lee mengarahkan seseorang pergi ke rumah,
semasa Lee tiada di rumah?"
Kerana kakaknya tahu bahawa Lee tiada di rumah pada hari tersebut.
BILIK TEMU BUAL KECIL PERKHIDMATAN SIASATAN.
Kakak Lee dibawa ke kemudahan polis kami
dan ditemu bual oleh penyiasat berpengalaman.
Tapi tiada bukti yang mencadangkan bahawa dia individu yang bertanggungjawab
atas kematian Amanda.
Polis masih tiada suspek dalam tahanan
sejak Amanda Antoni ditemui mati dibunuh di rumahnya di timur laut Calgary.
Keluarga Amanda mengeluarkan kenyataan ini.
Mereka merayu masyarakat umum untuk sebarang maklumat,
mengatakan keluarga memerlukan dan berhak mendapatkan kemuktamadan.
Walaupun dengan kehadiran banyak media,
tiada tip daripada orang awam diterima,
yang menurut pengalaman saya, luar biasa sekali.
7 DISEMBER 2015
6 MINGGU SELEPAS KEMATIAN AMANDA
Apabila keputusan autopsi diterima,
toksikologi menunjukkan terdapat kesan kanabis dalam sistemnya,
tapi untuk menyatakan kuantiti kanabis,
bagi mengatakan sama ada ia mengkhayalkan atau tidak, adalah sukar untuk dilakukan.
Penemuan kanabis dalam sistemnya konsisten dengan fakta
yang Lee beritahu bahawa Amanda mungkin menggunakan kanabis untuk migrainnya.
TRAUMA DAYA TUMPUL
Punca kematian ialah trauma daya tumpul,
tapi akibat daripada kecederaan itu, dia berdarah hingga membawa maut.
Tiada trauma pada otak.
Tiada tulang yang patah, selain daripada tulang orbit kanan.
Saya terkejut.
Saya sangkakan akan melihat keretakan tengkorak
dan perkara seumpamanya.
Tiada satu pun perkara sebegitu.
Tubuh Amanda lebam di beberapa tempat.
Sikunya lebam. Lebam pada lututnya.
Lebam pada pinggulnya.
Tapi tiada sebab untuk Amanda mati,
kecuali hakikat yang dia kehilangan banyak darah.
Pada masa itu dalam siasatan,
kami tidak sabar untuk menerima hasil ujian makmal
yang saya berharap akan dapat mengenal pasti suspek.
Tapi apabila keputusan DNA diterima,
tiada satu pun sapuan yang dapat dikaitkan dengan individu lain kecuali Amanda,
termasuk kesan titisan pasif.
Saya mengharapkan ia milik pesalah,
dan menjangkakan sebegitu, kerana ia tempat kejadian yang mengerikan.
Saya agak terkejut, sebenarnya,
apabila mendapat tahu yang ia kesemuanya DNA Amanda.
Mereka tidak menemui bukti bahawa terdapat kehadiran individu lain bersama Amanda,
bermakna Amanda tidak diserang secara seksual.
TIADA AIR MANI DITEMUI
Selain itu,
cap jari, kesan tapak tangan dan tapak kaki yang diambil dari ruang bawah tanah
kesemuanya milik Amanda.
Tidak terdapat bukti
bahawa individu lain berada di ruang bawah tanah kecuali Amanda.
Sepanjang setahun setengah penyiasatan kami,
saya menghubungi sekumpulan penyiasat sains tingkah laku berpengalaman.
Apabila mereka meneliti kes Amanda,
dan kekurangan atau ketiadaan bukti di rumah,
mereka mencadangkan bahawa kematian Amanda
bukan disebabkan oleh perbuatan jahat orang lain.
Bahawa kematiannya mungkin satu kemalangan.
Saya menyemak semula keseluruhan siasatan.
Tiada cap jari ditemui pada tabung.
Habuk di bahagian atas tabung habuk tidak terusik,
Ia tak nampak seperti tabung dipegang.
Tiada bukti yang mencadangkan tabung dialihkan daripada belebas.
Mungkinkah Amanda terlanggar tabung itu semasa jatuh tangga?
Adakah ia satu kemungkinan?
Kami memanggil khidmat seorang jurutera biomekanik untuk menyemak semula kes.
Dia mendapati bahawa,
walaupun jarang untuk seorang wanita pada umur sama dengan Cik Antoni,
jenis kecederaan yang Amanda alami
adalah konsisten dengan kecederaan kemalangan jatuh tangga
Oleh itu, kami perlu melihat kemungkinan bahawa ia hanyalah satu kemalangan tragis.
Jika ia suatu kemalangan, bagaimana ia berlaku.
Saya percaya, berdasarkan pada semua bukti yang kami kumpul,
bahawa ruang ini merupakan titik permulaan akan perkara yang berlaku kepada Amanda.
Mungkinkah Amanda tersadung pada anjing peliharaan dan jatuh tangga?
Ya, mungkin.
Apa yang kami pasti selepas memeriksa ruang ini,
terdapat impak berlaku
apabila Amanda melalui ruang ini, melanggar tabung,
dan tabung ditolak kuat ke dinding.
Kami tahu perkara itu berlaku kerana di belakang tabung,
terdapat satu lekuk kecil pada dinding.
Seperkara yang tiada seorang pun boleh katakan
dengan kepastian 100 peratus,
adalah bahawa dia jatuh tangga,
atau kemungkinan seseorang menolaknya jatuh tangga.
Perkara yang bertentangan dengan teori kemalangan ialah,
mengapa bakul baju kotor di bahagian atas tangga tidak terganggu,
atau bagaimana tabung tidak terjatuh dari belebas apabila Amanda terjatuh?
Atau bagaimana telefon boleh berada sejauh kira-kira lapan hingga sepuluh kaki,
jauh dari tempat dia dikatakan terjatuh.
Ada kemungkinan dia telah ditolak menghimpit tabung
oleh pesalah atau penyerang kita.
Saya tak percayakan kematian Amanda satu kemalangan.
Ada sesuatu yang tidak kena.
Gerak hati saya mengatakan ada sesuatu yang tak kena.
Jika saya tak lihat apa yang saya lihat,
dan diberitahu bahawa dia jatuh tangga,
saya akan percaya.
Tapi kerana saya temui Amanda di ruang bawah tanah dan perkara yang saya lihat,
ia tak masuk akal.
VIDEO BUKTI
Apabila saya dengar mereka fikir ia mungkin kemalangan,
hati saya berkata, "Tak mungkin. Dia telah dipukul."
"Terlalu banyak tanda pada tubuhnya."
Saya melawat banyak tempat kejadian. Tak pernah terdapat darah sebanyak itu.
Terdapat lebih daripada itu.
Anjing yang menyalak, sebuah kerusi terbalik dalam bilik.
Saya tidak...
Saya tak percaya ia suatu kemalangan.
Seseorang telah menolaknya jatuh tangga.
Amanda tidak menemui maut serta-merta.
Ia mengambil masa lama
untuk dia kehilangan darah sebanyak itu
yang kesudahannya menjadi punca kematiannya.
Kami tahu bahawa selepas mengalami luka melecet di dahinya,
Amanda menghabiskan banyak masa bergerak-gerak.
Pada suatu ketika, jelas menunjukkan dia berdiri dan berjalan,
dan dibuktikan dengan kesan tapak kaki
yang ditemui pada darah di lantai.
Hampir 48 jam sejak kali terakhir Lee bercakap dengan Amanda
dan panggilan itu terputus pada jam 7:00 petang Sabtu
hingga dia pulang ke Calgary pada hari Isnin.
Sebahagian daripada misteri ini ialah haiwan peliharaan dalam rumah itu
tidak turun ke ruang bawah tanah
sepanjang tempoh 48 jam Amanda terbaring mati.
Kami tidak melihat apa-apa kesan tapak kaki anjing pada darah,
yang kelihatan seperti tidak masuk akal.
Ketiadaan kesan tapak kaki anjing di ruang bawah tanah,
merupakan perkara yang agak luar biasa,
kerana jika Amanda atau saya tercedera, atau kami menangis,
Ruby akan datang menenangkan kami.
Saya sendiri ada seekor labrador,
ke mana saja saya pergi dalam rumah, anjing saya akan ikut.
Jika Amanda terjatuh dan dalam kesusahan,
mengapa seekor labrador hitam tidak turun dan memeriksanya, atau melihatnya?
Terdapat kehadiran seseorangkah yang menghalang anjing turun ke bawah?
Masih banyak soalan yang belum terjawab dalam kes ini.
Faktor yang saya tak boleh jelaskan.
Perkara yang tak masuk akal langsung.
Satu perkara yang saya pasti,
terdapat satu ketika di ruang bawah tanah itu,
Amanda berdiri di dasar tangga,
dibuktikan dengan kesan tapak kaki berdarah yang ditemui di lantai.
Dia berada di sini.
Kenapa dia tidak naik semula ke atas?
Saya takkan benar-benar faham hingga ke hari ini,
kerana dia mampu melakukannya.
Mengapa dia tidak cuba naik ke atas?
Sedegil-degilnya,
apa berlaku sekalipun, dia akan mampu menaiki tangga itu.
Apa berlaku sekalipun.
Jadi mengapa dia tidak mencuba pun?
Perkara itu menghantui saya.
Hanya dua perkara yang mungkin berlaku.
Pertama, kehilangan darah
mungkin mengurangkan keupayaannya untuk berfikir secara rasional.
Atau dua,
orang yang menyebabkan kecederaan masih berada di dalam rumah.
Ancaman itu masih berada dalam rumah,
dan lebih selamat berada di bawah
daripada naik ke atas dan menghadapi ancaman tersebut.
Saya tak ada semua jawapannya,
dan kesudahannya, teori kemalangan tidak boleh menjawab semua perkara yang berlaku.
Kes seperti kes Amanda tidak akan ditutup,
tetapi kes ini tidak aktif buat masa ini sehingga maklumat baharu diterima.
Terdapat hari-hari yang saya terfikir,
kalaulah saya berada di tempat Amanda berada,
dia antara orang pertama yang saya ingin jumpa.
Kerana saya akan tanya dia, "Apa yang berlaku kepada awak?"
MENURUT PEJABAT KETUA PEMERIKSA PERUBATAN,
PUNCA KEMATIAN AMANDA ANTONI MASIH TIDAK DAPAT DITENTUKAN.
TIDAK DAPAT DITENTUKAN.
Dia masih sedarkah?
Saya tak tahu.
Dia masih bernafaskah?
Oh, Tuhanku.
Dia masih bernafaskah?
Sudah lapan tahun sejak Amanda meninggal dunia.
BARU BERKAHWIN
Ia mengubah seseorang,
terutamanya yang kehilangan orang yang dicintai.
Seseorang yang kita sangka akan hidup sehingga usia tua bersama.
Jika saya boleh ubah masa lalu, saya akan duduk di rumah.
Kerana dia akan masih berada di sini.
Amanda berada di fikiran saya...
setiap hari.
Kami mempunyai pertalian yang kukuh, dia memberitahu saya jangan putus asa.
Dia memberitahu saya sesuatu telah berlaku. Saya tahu.
Dia tak ingin saya berputus asa.
Jika ada sesiapa yang mempunyai maklumat,
saya merayu. Tampil ke depan.
Katakan sesuatu.
JIKA ANDA MEMPUNYAI MAKLUMAT TENTANG KEMATIAN AMANDA ANTONI,
SERAHKAN TIP DI CALGARYCRIMESTOPPERS.ORG ATAU PERGI KE UNSOLVED.COM
Terjemahan sari kata oleh: Ikram Rashid